
IZVJEŠĆE O RADU GRADONAČELNIKA GRADA ČAZME ZA RAZDOBLJE 
SRPANJ - PROSINAC 2022. GODINE

Sukladno članku 35.b, stavku 1. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01,129/05, 109/07, 125/08, 36/09, 150/11, 144/12, 19/13 - pročišćeni tekst, 137/15 - ispravak, 123/17, 98/19 i 144/20) i članku 52. Statuta Grada Čazme („Službeni vjesnik“ 13/21), Gradonačelnik je dužan dva puta godišnje podnijeti izvješće o svom radu.
Gradonačelnik zastupa Grad Čazmu i nositelj je izvršne vlasti Grada Čazme. Gradonačelnik Grada Čazme, u okviru svojih nadležnosti propisanih Zakonom i Statutom Grada Čazme, priprema prijedloge općih akata, izvršava ili osigurava izvršavanje općih akata Gradskog vijeća, usmjerava djelovanje upravnih tijela Grada u obavljanju poslova iz samoupravnog djelokruga Grada, nadzire njihov rad, upravlja nekretninama, pokretninama i imovinskim pravima u vlasništvu Grada, kao i prihodima i rashodima Grada u skladu sa zakonom, Statutom i općim aktom Gradskog vijeća te obavlja i druge poslove utvrđene Statutom. 
U okviru navedenih nadležnosti propisanih člankom 50. Statuta Grada Čazme u razdoblju srpanj – prosinac 2022. godine Gradonačelnik je donosio opće i pojedinačne akte – odluke, pravilnike, zaključke te sklapao ugovore. Doneseni su različiti planovi, brojna rješenja, dopisi, zahtjevi, suglasnosti, javni pozivi i natječaji.
Gradonačelnik je kao izvršno tijelo odgovoran za zakonitost rada i usmjeravanje rada upravnih tijela u obavljanju poslova iz samoupravnog djelokruga Grada Čazme te za nadzor njihovog rada. 
Nastavno se prikazuju glavne aktivnosti o radu gradonačelnika prema područjima djelovanja i djelokrugu izvršnih poslova sukladno izvještajima resornih upravnih odjela Grada Čazme.

PREGLED IZVJEŠTAJNOG RAZDOBLJA 
[bookmark: _Hlk119320276]- od srpnja do prosinca 2022. -

I.
Čazma Natura

Završna konferencija, javni poziv za radnike na biološkom bazenu
Potkraj lipnja održana je završna konferencija projekta Čazma Natura koja je službeno označila uspješan završetak provedbe projekta. Usprkos mnogim preprekama, na vrijeme i u roku kraju su privedeni radovi na svih 11 lokacija, kao i na najočekivanijem biološkom kupalištu koje je s radom počelo 5. srpnja. Prvih tjedan dana, ulaz na bazen bio je besplatan. Cijena ulaznica bila je 10 i 15 kn.
Proveden je javni poziv za radnike na bazenu, temeljem kojega je dobiveno više desetaka prijava. Zaposleno je 11-ero osoba koliko je predviđeno projektom, a prednost je dana domaćima, prvenstveno mladim ljudima. 
Prva sezona na prvom hrvatskom biološkom kupalištu završila je s 12.000 posjetitelja. Sve lokacije Čazma Nature do kraja sezone posjetilo je ukupno oko 60.000 posjetitelja.
Provedena je opsežna kontrola od strane SAFU-a, nadležnog tijela za projekt Čazma Natura te su, usprkos opsežnoj dokumentaciji, zadovoljena sva traženja.
Intenzivno se radi na daljnjoj promociji Čazma Nature, drugi gradovi i zemlje interesiraju se za projekt te postajemo ogledni primjer.
Projekt „Čazma pliva“
Razvojna agencija Čazma pripremila je projekt „Čazma pliva“ za otvoreni natječaj Ministarstva turizma i sporta. Nositelj projekta je Sportska zajednica, a ostvareno je sufinanciranje škole plivanja za djecu od 7 do 10 godina. Dobivena su sredstva u iznosu od 92.000,00 kn. Obuka neplivača namijenjena je učenicima Osnovne škole Čazma i za polaznike je besplatna. Besplatnu školu plivanja za osnovnoškolce završilo je 90 učenika. 
U sklopu tog projekta, održane su i radionice o zdravoj prehrani za vrtićance te su njima i svim sudionicima Škole plivanja uručeni paketi sa zdravim grickalicama, u vrijednosti ukupno nešto više od 8.000 kn.
Poučno – tematska staza „Dolina Česme“
Među posljednjim lokacijama u sklopu Čazma Nature završena je gradnja poučno – tematske staze „Dolina Česme“. Proteže se od Vustja do Sišćana, u dužini od 12,5 km. Duž cijele staze postavljene su klupe, stalci za bicikle i informativne ploče, s edukativnim sadržajima o prirodi toga kraja. To je još jedna od lokacija koja je revitalizirana ovim projektom.
Čazma - primjer dobre prakse
Grad Čazma i Razvojna agencija Grada Čazme bili su domaćini članovima Ministarstva regionalnog razvoja iz Makedonije koji su došli u Čazmu upoznati se s primjerima dobre prakse iskorištavanja sredstava iz EU fondova i kako bi se informirali o radu Razvojne agencije te provedbi projekta Čazma Natura.

II.
Europski i nacionalni projekti

Rekonstrukcija i dogradnja – Kulturni centar 
Dobivena su sredstva za projekt “Rekonstrukcija i dogradnja – Kulturni centar”, koji će se realizirati putem Programa Ruralnog razvoja. Za projekt, koji je pripremila Razvojna agencija Čazma, Grad Čazma ostvario je pravo na cjelokupan iznos sredstava u visini od 5,8 milijuna kuna. Kulturni centar bi trebao postati mjesto gdje će se održavati manifestacije, tribine, edukacije, radionice, konferencije, izložbe, nastupi KUD-ova i udruga, vjenčanja i mnoge druge priredbe, a važna je i činjenica da će se stvoriti prilika za nova radna mjesta.
Uređenje zgrade muzeja
Centar za kulturu, Gradski muzej Čazma dobio je, na natječaju Ministarstva kulture i medija, bespovratna financijska sredstva u iznosu od gotovo 2 milijuna i 600 tisuća kuna za provedbu mjera zaštite kulturne baštine. Projekt je pripremila Razvojna agencija Čazma, u suradnji s Centrom za kulturu, a natječaj se financira iz Fonda solidarnosti Europske unije. Zahvaljujući pozitivno ocijenjenom projektu, uredit će se zgradu muzeja i staviti u funkciju za koju je namijenjena.
U prosincu je potpisan ugovor s izvođačem te su krenuli radovi.
JVP grada Čazme 400 tisuća kn za nabavku nove opreme
Javna vatrogasna postrojba grada Čazme je iz Fonda solidarnosti EU ostvarila sredstva u iznosu od gotovo 400 tisuća kn za nabavku nove opreme za provedbu vatrogasne djelatnosti koja je istrošena i uništena prilikom intervencija u Sisku nakon potresa 29.12.2020.. Projekt je pripremila Razvojna agencija Čazma.
Nabava i ugradnja lifta u zgradi za udruge
Dio uređenja zgrade za udruge u Čazmi je nabava i ugradnja lifta za koji je, temeljem natječaja, Grad Čazma ostvario sredstva u iznosu od 94.000 kn od Ministarstva branitelja. Ukupna vrijednost projekta koji je pripremila Razvojna agencija Čazma je oko 150.000 kn te će se razlika podmiriti iz gradskog proračuna. Predmet prijave bila je i pristupna rampa koja će se također izgraditi te će na ovaj način pristup i korištenje zgrade biti omogućeno i teže pokretnim osobama. Unutarnje uređenje zgrade druga je faza uređenja koja obuhvaća izvođenje unutarnjih radova kako bi se zgrada stavila u funkciju, a novouređene prostorije dale na korištenje udrugama s područja grada.
Zaželi Uključi se III
Prijavljen je i odobren projekt Zaželi Uključi se III. Gradskog društvo Crvenog križa Čazma, koji je nositelj ove faze projekta, potpisalo je ugovor za Treću fazu projekta Zaželi – Uključi se!, vrijednosti 840.324,68 kn. Projekt je počeo s radom, a zaposleno je 17 žena koje brinu o više od stotinu korisnika. Partneri u projektu su Hrvatski zavod za zapošljavanje, Centar za socijalnu skrb Čazma i Grad Čazma. Opći cilj projekta, kao i u prve dvije faze do sad, je omogućiti zapošljavanje žena – pripadnica tzv. ranjivih skupina na području grada Čazme. Žene će pružati usluge za najmanje 102 krajnja korisnika. Projekt se financira iz Europskog socijalnog fonda. Završetak druge faze obilježen je završnom konferencijom. 
Energetska obnova Područne škole Vrtlinska
Grad Čazma dobio je 350.000 kn za projekt Energetska obnova Područne škole Vrtlinska, koji je bio prijavljen na natječaj Ministarstva regionalnoga razvoja i fondova EU, Program održivog razvoja lokalne zajednice. Pripremila ga je Razvojna agencija Čazma. Vrijednost projekta je više od milijun kuna, a razliku do punog iznosa podmirit će Grad Čazma iz gradskog proračuna. Projekt obuhvaća energetsku obnovu zgrade, odnosno termoizolaciju vanjske ovojnice, stropa i poda, zamjenu vanjskih prozora, unutarnjih i vanjskih vrata i zamjenu postojeće rasvjete novom, energetski učinkovitom LED rasvjetom.
Uređenje središta Draganca
U tijeku je uređenje središta Draganca temeljem projekta prijavljenog unutar Mjere 2.1.1 „Razvoj opće društvene infrastrukture u svrhu podizanja kvalitete života stanovnika LAG-a“, na natječaju LAG-a Moslavina, temeljem kojega smo ostvarili sredstva u iznosu od 260.000 kn. Riječ je o uređenju središta Draganca, za koji je duže vrijeme postojao projekt i plan, međutim, čekalo se odobrenje Ministarstva kulture kako bi se zgrada stare škole u Dragancu, pored vatrogasnog doma, mogla srušiti. Ukupna vrijednost projekta, temeljem kojeg će Draganec dobiti lijepo urbano središte, s novim parkirnim mjestima i dječjim igralištem je 437.500 kn, a razlika će se podmiriti iz gradskog proračuna.
Rekonstrukcija i opremanje objekta u Dragancu
Prijavljena je rekonstrukcija i opremanje objekta u Dragancu, kupljenog za dječji vrtić, u vrijednosti oko 2,6 milijuna kn. Vrtić je prijavljen na Poziv na dodjelu bespovratnih sredstava Izgradnja, dogradnja, rekonstrukcija i opremanje predškolskih ustanova Nacionalni plan oporavka i otpornosti. Grad Čazma je nositelj projekta.	
Prihvaćen je projektni prijedlog Rekonstrukcije i opremanja objekta druge namjene u dječji vrtić, kojega je nositelj Grad Čazma. Grad Čazma je kupio navedenu građevinu za potrebe smještaja djece predškolske dobi, odnosno kao novu zgradu vrtića. Projekt je pripremila Razvojna agencija Čazma te je dobiven cjelokupan iznos zatraženih sredstava, odnosno 2.592.000 kn.
Sortirnica otpada 
Komunalijama je odobreno 446.000,00 kn (max.40%) od strane Fonda za zaštitu okoliša i energetsku učinkovitost, temeljem javnog poziva za sufinanciranje mjera odvojenog sakupljanja komunalnog otpada (JP ZO 6/2022). Ostatak do punog iznosa od 1.115.000 kuna podmirit će Grad Čazma i Komunalije u jednakom omjeru.

III.
Infrastrukturni projekti

Asfaltirana dionica županijske ceste u Donjem Dragancu
Asfaltirana je dionica županijske ceste u Donjem Dragancu, dužine oko 1 km, vrijednosti oko 1 mil kn, koju sam obišao zajedno sa županom BB Markom Marušićem. U stopostotnom iznosu radove je financirala Županijska uprava za ceste Bjelovarsko-bilogorske županije. Time je nakon dužeg čekanja konačno obnovljena jedna županijska prometnica na području Grada Čazme.
Javna rasvjeta
Obnovljena je javna rasvjeta u desetak ulica šireg centra Čazme. Postavljeno je ukupno 117 novih sijalica, vrijednosti 243.000 kuna.
Rekonstrukcija vodovodne mreže 
Završena je rekonstrukcija vodovodne mreže u ulicama Kralja Zvonimira, Grge Jankesa, Bana Jelačića i Voćarskoj. Radovi su financirani iz naknade za razvoj javne vodoopskrbe. Uz vodovode zamijenjene su i plinske cijevi u navedenim ulicama.
Uređenje mjesnih domova
I dalje se nastavlja uređenje mjesnih domova.
Nabavljen je materijal i građa za obnovu krovišta doma u Zdenčecu, dio su financirali sami mještani, a ostalo Grad Čazma. Ukupna vrijednost je 100.000 kn.
U pripremi je obnova doma u Vagovini gdje će se sanirati sanitarni čvorovi. Radovi će početi sredinom kolovoza.
Također, u domu u Lipovčanima zamijenit će se građevinska stolarija.
Nastavljamo s praksom dječje igralište u svako naselje. Posljednje smo postavili u Mikloušu, sljedeće se gradi u Dragancu.

Prirodna nepogoda 
Olujni vjetar
Područje Grada Čazme 15. rujna pogodilo je jako nevrijeme i uzrokovalo veliku štetu.
Šteta je procijenjena na 45.62 milijuna kuna, a Vlada RH osigurala je sredstva kako bi bila podmirena u punom iznosu. Isplata kreće početkom sljedeće godine. Primili smo 325 zahtjeva, a ukupni iznos je 20.600.000 kn. Šteta je na poljoprivredi, građevinskim objektima fizičkih i pravnih osoba te opremi. 
Suša
BB župan proglasio je prirodnu nepogodu zbog suše, do sada smo zaprimili 250 prijava.

Tretiranje komaraca
I ove godine donio sam odluku o tretiranju komaraca od strane tvrtke Škarda sanitarna zaštita, u vrijednosti 200.000 kn.

IV.
Društvene djelatnosti

Nabavka radnih bilježnica za osnovnoškolce
Donio sam odluku o kupnji radnih bilježnica i drugog obaveznog pribora za učenike OŠ Čazma, za što je utrošeno  308.263,17 kn. Provedena je javna nabava te su svim učenicima podijeljeni besplatni materijali početkom školske godine. 
	      
Energetska obnova PŠ Vrtlinska 
Grad Čazma prijavio je projekt energetske obnove Područne škole Vrtlinska na natječaj Ministarstva regionalnog razvoja i fondova EU. Vrijednost projekta, koji je pripremila Razvojna agencija Čazma, iznosi 1.3 mil kn. Od Ministarstva regionalnog razvoja ostvarena je financijska potpora u iznosu od 330.000 kn, a razliku do punog iznosa podmirit će Grad Čazma iz gradskog proračuna. Radovi su u tijeku.
Završila je energetska obnova PŠ Miklouš.
Sufinanciranje troškova prijevoza 
Donio sam odluku o sufinanciranju troškova prijevoza za učenike i studente i u ovoj školskoj godini te je iznos subvencije za studente povećan s 10 na 50 posto. Učenicima se subvencionira 75%. Riječ je o učenicima koji su izostavljeni državnom subvencijom, odnosno koji stanuju 5 km od škole i manje.  U proračunu je osigurano 50.000 kn.
Jednokratne pomoći za studente 
Donio sam odluku o dodjeli jednokratnih novčanih pomoći za studente, 1000 kn po studentu. Ukupno je zaprimljeno 83 zahtjeva koji su isplaćeni.  
 Također, donio sam odluku o sufinanciranju studentskih kredita. Za tu namjenu osigurano je 30.000 kn.
Zahtjevi za priznavanje troškova za drva
Sukladno novom Zakonu o socijalnoj skrbi, pozvani su svi korisnici zajamčene minimalne naknade Centra za socijalnu skrb da podnesu zahtjeve za priznavanje troškova stanovanja koji od sada obuhvaćaju i troškove za drva, a ne više kao zasebno pravo. Zaprimljeno je i obrađeno 70 zahtjeva te je svakom korisniku isplaćeno 1.050 kn. 
Božićnice za umirovljenike
Donio sam odluku o podjeli božićnica umirovljenicima slabijeg imovinskog stanja, odnosno onima s mirovinom do 2000 kn. Ukupno smo zaprimili 288 prijava umirovljenika te je ukupno isplaćeno 57.600,00	kn. 
Naknade za novorođenčad 
od srpnja povećane su naknade za novorođenu djecu na području Grada Čazme koje sada iznose: 5.000 kuna za prvo novorođeno dijete u obitelji , 7.000 kuna za drugo novorođeno dijete u obitelji i 10.000 kuna za treće i svako sljedeće novorođeno dijete u obitelji. Ukupno je tijekom 2022. zaprimljeno i isplaćeno 65 zahtjeva. 
Aktivnost udruga
Posjetio sam DVD Općevac-Palančani koji je iz Europskog fonda solidarnosti dobio opremu vrijednu više od 200 tisuća kuna, na natječaju Ministarstva unutarnjih poslova, preko kojeg su se dodjeljivala sredstva iz Europskog fonda solidarnosti. Natječajnu dokumentaciju radili su sami, točnije izradio ju je blagajnik Društva Bruno Bradić, koji je i voditelj projekta, uz pomoć člana Društva Ivice Severa.
Održao sam prijme za Čazmanske mažoretkinje i ekipu odbojkaša koji su na Prvenstvu u odbojci na pijesku osvojili prvo mjesto. Potonji su nagrađeni su za posebne sportske uspjehe.
Susreo sam se s članovima planinarskog društva Garjevica Kristijanom Čikorom i Lukom Piršljinom koji su bili na Himalaji, na visini od 5.644 m. Grad im je financijski pomogao u tom pothvatu.
Održan je 8. eko sajam. Sudjelovalo je 40-ak izlagača, uz popratna predavanja i druge aktivnosti.
Prisustvovao sam 48. Zapovijedi pod lipom u Mikloušu, u organizaciji KUD-a „Sloga“ Miklouš. Manifestacija je uvrštena u registar nematerijalne kulturne baštine.
Kultura 
Ustanove grada Čazme redovito su obavljale svoje djelatnosti te nije bilo zastoja u njihovu radu. Dječji vrtić obnovio je status eko škole, a Gradski muzej Čazma i Gradska knjižnica provele nekoliko značajnih projekata.
Dao sam Suglasnost  Centru za kulturu Čazma na Odluku o potpisivanju ugovora za radove konstruktivne obnove zgrade muzeja na Trgu Čazmanskog kaptola 10, Čazma (na Gradini) po provedenom postupku javne nabave. Ukupna vrijednost radova iznosi 1.997.566,25  kuna, a sredstva su osigurana u okviru Fonda solidarnosti Europske unije putem Ministarstva kulture i medija RH.
Također, dao sam Suglasnost Centru za kulturu Čazma na Odluku o jednostavnoj nabavi rasvjete galerijskih prostora Centra za kulturu Čazma. Ukupna procijenjena vrijednost radova iznosi 10.620,00 EUR, a sredstva su osigurana iz Ministarstva kulture i medija u iznosu 5.308,91 EUR i 5.311,09 iz Proračuna Grada Čazme.
Potpisao sam Ugovor o donaciji s Antonom Cetinom koji je donirao 30 slika za Galeriju Anton Cetin u ukupnoj vrijednosti 180.000 kuna. Radovi su uokvireni i pohranjeni u Centru za kulturu koji upravlja Galerijom. 
Donio sam Odluke o financijskoj pomoći Župama na području Grada Čazme – Župa u Gornjem Dragancu dobila je 23.000 kuna, Župa u Gornjem Mikloušu 18.000, Župa u Čazmi 25.000 kn, Župa u Vrtlinskoj 5.000 kn. Ukupno su tijekom 2022. župama dodijeljena sredstva u iznosu 136.000,00 kuna. 

Predškolski odgoj
Donio sam Odluku o davanju prethodne suglasnosti na Statut Dječjeg vrtića Pčelica Čazma  u prosincu 2022. godine, prethodnu suglasnost na Pravilnik o unutarnjem ustrojstvu i načinu rada i sistematizaciji radnih mjesta Dječjeg vrtića «Pčelica» Čazma te prethodnu suglasnost na Odluku o utvrđivanju osnovice za obračun plaća djelatnika Dječjeg vrtića Pčelica Čazma. Osnovica za obračun plaće djelatnika Dječjeg vrtića Pčelica Čazma iznosi 6.663,47 kuna bruto.  Također, dao sam prethodnu suglasnost na Plan upisa djece u Dječji vrtić Pčelica Čazma za pedagošku godinu 2022/23. Upisuju se djeca od jedne do šeste odnosno sedme godine života, u desetsatni primarni program te u petosatni poludnevni primarni program. Djeca su raspoređena u ukupno 10 odgojnih skupina, od koji su dvije skupine u izdvojenoj lokaciji DVD-a Čazma za što Grad Čazma, odnosno Dječji vrtić plaća najam DVD-u.

Vatrogastvo
Javnoj vatrogasnoj postrojbi dao sam prethodnu suglasnost na Odluku o  početku postupka javne nabave - autoljestve. Procijenjena vrijednost iznosi 400.000,00 kuna (bez PDV-a), a sredstva su osigurana u 2023. godini iz izvora općih prihoda i primitaka (Gradski proračun), vlastitih prihoda JVP i pomoći JVP.
Grad Čazma je, putem Vatrogasne zajednice, financirao nabavku 400 vatrogasnih aparata koji će se podijeliti po kućanstvima u svih naših 36 naselja. U nabavku ovih aparata utrošeno je 100.000 kuna iz proračuna Grada Čazme.

Turizam
Turističkoj zajednici dodijeljena su namjenska sredstva za promociju Čazma Nature i ažuriranje web stranice u iznosima 40.500,00 kn i 81.000,00 kn. Ukupno je za rad Turističke zajednice Grada Čazme u 2022. godini iz Gradskog proračuna isplaćeno 840.000,00 kn.	
Neke od najvećih manifestacija koje su održane su Božićna priča u Čazmi (na imanju obitelji Salaj), Čazma – Grad svjetla koji obuhvaća adventski program i klizalište na Gradskom trgu, 3. Delta winter rally show Čazma 2022., a tijekom ljeta održana su brojna događanja povodom Dana grada Čazme i Ljeta na bazenu.

Civilna zaštita
U listopadu 2022. godine donio sam novu Odluku o imenovanju Stožera Civilne zaštite Grada Čazme koji ima ukupno 11 članova. Stožer i sve operativne snage civilne zaštite osobito su bile uključene u koordinaciju i provedbu šteta od nevremena u rujnu 2022. g.

Savjet mladih
Savjet mladih održao je tri redovne sjednice, na kojima je među ostalim donesena odluka da će svake godine povodom Dana Grada Čazme dodjeljivati posebna nagrada Savjeta mladih Grada Čazme za učenike  Osnovne škole Čazma koji sve razrede od 1. od 8. OŠ Čazma završe s uspjehom 5.0. Sredstva se dodjeljuju u iznosu 1.000 kuna na Svečanoj sjednici Gradskog vijeća Grada Čazme (sredstva su osigurana u Gradskom proračunu na stavci Savjeta mladih)
Savjet mladih aktivno se uključio u adventska događanja u gradu – članovi Savjeta su organizirali i proveli kreativnu radionicu za djecu u prostoru Multifunkcionalnog centra u Čazmi te u suorganizaciju dječjeg dočeka Nove godine na trgu. 
 
Obljetnice
Sudjelovali smo u obilježavanju značajnijih obljetnica udruga na području Čazme. DVD-ovi Bojana, Lipovčani i Sišćani obilježili su 70, 80 i 90 godina.
Grad Čazma sudjelovao je u obilježavanju 31. godišnjice ustrojavanja 2. čazmanske bojne 105. brigade Hrvatske vojske, održane u Štefanju.
Sudjelovali smo u obilježavanju pogibije hrvatskih branitelja Josipa Bukovića, Ivice Šaljka i Josipa Vukelića, članova NK Draganec, memorijalnim turnirom. Ove godine održan je 30., jubilarni turnir.
Prigodno smo obilježili Dan pobjede i domovinske zahvalnosti te Dan hrvatskih branitelja, kao i obljetnicu stradanja naših sugrađana i hrvatskih branitelja u Kusonjama.
Obilježili smo blagdan Svih svetih, obilaskom grobova poginulih branitelja u Domovinskom ratu i polaganjem vijenaca kod spomenika braniteljima u Čazmi te centralnog križa na gradskome groblju. Također, prigodno smo obilježili i Dan sjećanja na žrtve Domovinskog rata te Dan sjećanja na žrtvu Vukovara i Škabrnje.
Potpisao sam Sporazum o sufinanciranju radova na izgradnji spomen obilježja poginulih pripadnika 105. brigade u Komletincima, zajedno s Bjelovarsko – bilogorskom županijom, Vukovarsko-srijemskom županijom, Gradom Bjelovarom i Gradom Otokom.  Udio sufinanciranja Grada Čazme je 20.877 plus PDV. 

Sport
Dodijelili smo priznanja najuspješnijim sportašicama i sportašima Grada Čazme u 2021.. godini, najsportašicom je proglašena Tajana Mrkonjić, iz Konjičkog kluba Čazma, a najsportašem Marko Kovačević iz SD Čazmatrans. Najbolji sportaš u mlađoj uzrasnoj kategoriji je Adam Ivanetić iz MOK-a Čazma.
Dodijelio sam posebnim Odlukama dodatna sredstva za posebne uspjehe sportaša – Konjičkom klubu Čazma, Nogometnom klubu Čazma, Streljačkom društvu Čazmatrans, Športsko ribolovnom društvu Štuka Čazma, Nogometnom klubu Draganec Klubu odbojke na pijesku Čazma. 

V.
Razno

Proveli smo anketu o interesu građana za kupnju stana putem Programa društveno poticane stanogradnje, kako bismo utvrdili postoji li objektivna potreba i interes za daljnjom realizacijom Programa. Zaprimili smo jednu prijavu.

Gradu Čazmi je kroz projekt „Uspostava platforme s elektroničkim uslugama“ dodijeljeno sedam kvalificiranih certifikata za elektronički potpis i jedan certifikat za elektronički pečat. Projekt osigurava službenicima i dužnosnicima tijela javne vlasti elektroničko potpisivanje i pečatiranje, a time ekonomičan i brži razvoj elektroničkih usluga.

Susreo sam se s učenicima i učiteljima Osnovne škole Čazma i njihovim gostima, sudionicima projekta Erasmus. U projektu su sudjelovali učenici i učitelji iz Hrvatske, Turske, Portugala i Španjolske. Glavna tema je ravnopravnost među spolovima pa su tako sudionici uputili zahtjev prema gradu da se jedna od ulica nazove po ženi.

Održane su dvije sjednice Gradskog vijeća.

Kontinuirano se radilo na informiranju naših građana o svim važnijim događanjima u Gradu i to putem medija s kojim imamo ugovore o medijskom praćenju, internet stranice Grada Čazme te društvenih mreža, kao i objavama u Čazmancu, besplatnom gradskom biltenu. 

